গোলের হিসাবে এগিয়ে আমরা বাকি সবদিকে নেপাল
চার ম্যাচে আট গোল। দুটি হ্যাটট্রিক। মেয়েদের সাফে মোস্ট ভ্যালুয়েবল ফুটবলারের তালিকায় শীর্ষে বাংলাদেশ অধিনায়ক সাবিনা খাতুন।







গোল্ডেন বুট হাতে তোলার অপেক্ষায় এই ফরোয়ার্ড। এক যুগের আক্ষেপ ঘুচিয়ে মেয়েদের সাফে শিরোপা জেতার দাবিদার বাংলাদেশ, মানছেন তিনি। সোমবার দশরথ স্টেডিয়ামে ট্রফি নিজের হাতে দেখতে চান সাবিনা।




প্রশ্ন : ফাইনালের প্রতিপক্ষ নেপালকে নিয়ে কী ভাবছেন?
সাবিনা খাতুন : ভাবনার কিছু নেই। নিজেদের স্বাভাবিক খেলাটা খেলতে চাই। বাকিটা আল্লাহর ইচ্ছা।
প্রশ্ন : ভারতকে ৩-০ গোলে হারিয়েছে বাংলাদেশ। নেপাল তাদের হারিয়েছে ১-০ গোলে। ফাইনালে কারা এগিয়ে থাকবে?
সাবিনা : গোলের হিসাব করলে আমরা এগিয়ে থাকব। তবে আমার মনে হয়, বাকি সবদিকেই এগিয়ে নেপাল।
প্রশ্ন : নেপালের বিপক্ষে অতীত রেকর্ড খুব একটা ভালো নয়। একটি মাত্র ম্যাচে ড্র। আর সব ম্যাচে বাংলাদেশ হেরেছে। এবার কী হবে?
সাবিনা : আমরা নিজেদের সেরাটা দিয়ে খেলতে চাই। আমাদের সব বিভাগই দুর্দান্ত। জেতার জন্যই আমরা খেলব। চেষ্টা করব শিরোপা জেতার।
প্রশ্ন : নেপালের রক্ষণ ভাঙতে পারেনি ভারত।
আপনার পরিকল্পনা কী?
সাবিনা : ফরোয়ার্ড সিরাত জাহান মাঠে তার সেরাটা দিচ্ছে। আশা করি সে নেপালের ডিফেন্সকে চাপে রাখতে পারবে। আমি আছি, কৃষ্ণা আছে। রয়েছে সানজিদা। আমার মনে হয়, আমাদের সব বিভাগই সমান।
প্রশ্ন : নিজেদের ডিফেন্স নিয়ে কোনো সন্দেহ আছে?
সাবিনা : ফাইনালে ডিফেন্স অনেক ব্যালান্স থাকবে। আমাদের রক্ষণের ফুটবলাররা যদি স্বাভাবিক খেলাটা খেলতে পারে, তাহলে ভালো কিছু করা সম্ভব।
প্রশ্ন : নেপালের ফরোয়ার্ড সাবিত্রা ভান্ডারি, রেশমা কুমার, দিপা শাহীদের রুখতে কি পরিকল্পনা সাজিয়েছেন?
সাবিনা : নেপালের ফরোয়ার্ডরা গতিসম্পন্ন। তবে রক্ষণে আমাদের রয়েছে মনিকা চাকমা, মারিয়া মান্দারা। রক্ষণ এতটাই দুর্দান্ত যে, ওদের নিয়ে কিছুই বলার নেই। আশা করি, নেপালের ফরোয়ার্ডদের আটকে রাখতে পারব।
প্রশ্ন : তাহলে ধরেই নেওয়া যায়, এই প্রথম মেয়েদের সাফের ট্রফি যাচ্ছে বাংলাদেশে?
সাবিনা : ফাইনালে নেপালের মেয়েরা যতটা না আমাদের জন্য হুমকি, তার চেয়ে বড় হুমকি হতে পারে তাদের মাঠ, সমর্থকদের উল্লাস। নিজেদের আবহাওয়ায় কাদামাটিতে খেলে অভ্যস্ত সাবিত্রা ভান্ডারিরা। আমার মনে হয়, ফাইনালে এই সুবিধা তারা নেবে। তারপরও শিরোপা জেতার দাবিদার বাংলাদেশ।

চার ম্যাচে আট গোল। দুটি হ্যাটট্রিক। মেয়েদের সাফে মোস্ট ভ্যালুয়েবল ফুটবলারের তালিকায় শীর্ষে বাংলাদেশ অধিনায়ক সাবিনা খাতুন।